景帝令二千石修職詔
作者：兩漢：劉啓 
篇章：古文觀止 卷六・漢文

paragraphs: 雕文刻鏤，傷農事者也；錦繡纂組，害女紅者也。農事傷，則飢之本也；女紅害，則寒之原也。夫飢寒並至，而能無爲非者寡矣。朕親耕，後親桑，以奉宗廟粢盛祭服，爲天下先。不受獻，減太官，省繇賦，欲天下務農蠶，素有畜積，以備災害；強毋攘弱，衆毋暴寡，老耆以壽終，幼孤得遂長。今歲或不登，民食頗寡，其咎安在？或詐僞爲吏，吏以貨賂爲市，漁奪百姓，侵牟萬民。縣丞，長吏也，奸法與盜盜，甚無謂也！其令二千石修其職！不事官職耗亂者，丞相以聞，請其罪。佈告天下，使明知朕意！